ESP e tla tisa ditlhabololo ko  Mahalapye
Modulasetilo wa khansele ya kgaolo --potlana ya Mahalapye Rre Tassman Cebani, a re ditiro tse di tlaa dirwang ka lenaneo la ESP mo kgaolong-potlana ya Mahalapye di akaretsa kago ya diofisi tsa dikgotla, go dirwa ga ditsela,katoloso ya dikokelwana le go shafadiwa ga matlwana a borutelo le matlo a barutabana. Rre Cebani yo e bileng e le mokhanselara wa kgaolwana ya Mahalapye Borwa, o boleletse lekalana la dikgang la BOPA mo potsolotsong gore ditiro tse di tlaa dirwang ka lenaneo la go rudisa itsholelo mo kgaolong -potlana ya Mahalapye di akaretsa go dirwa ga tsela e e tshwaraganyang metse ya Dibete, Mookane, Mmaphashalala, Dovedale, Makwate le Machaneng gammogo le tsela ya Radisele/Pilikwe. A re dingwe tsa ditiro tse di tlaa dirwang ke kago ya diofisi tsa kgotla kwa Chadibe,Dibete le Makwate, go shafadiwa ga matlwana a borutelo mo sekoleng se segolwane sa Shoshong Senior Secondary, go shafadiwa ga matlo a boroko jwa barutabana le go atolosiwa ga kokelwana ya motse wa Dibete. Rre Cebani o tsweletse ka go tlhalosa fa kwa motsing wa Tewane, go tlaa gokelwa motlakase fa kwa Shoshong go tlaa atolosiwa mafaratlhatlha a motlakase fa kwa Kalamare go tlaa dirisiwa P45 200 go dirisiwa mo tirong ya go jwala ditlhare ka kgwedi ya Moranang mono-ngwaga. Dingwe tsa ditiro tse mokhanselara Cebani a di umakileng, ke kago ya boroko jwa badiri ba dikgolegelo mo Mahalapye, kago ya diofisi tsa badiri ba lephata la bosekisi kwa Machaneng le kago ya matlo a boroko kwa Shoshong le Mahalapye ka lenaneo la Turn-key. A re o kopa banana ba metse ya kgaolo-potlana ya Mahalapye go ema malala a laotswe go ikopela ditiro mo maphateng gore le bone ba kgone go roba sengwe mo mananeong ao ka jaana a diretswe go ntsha Batswana mo lehumeng le go lwantsha letlhoko la ditiro.